Diari Oficial de la Generalitat Valenciana


Sumari del DOGV 5789, del 20-06-2008 (2008/7671)

RESOLUCIÓ de 13 de juny de 2008, de la Direcció General d'Ordenació i Centres Docents, per la qual s'establix el procés de preinscripció i matriculació per al curs 2008-2009 en les escoles oficials d'idiomes de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5789

Data del DOGV
:   20-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7671


Data del document
:   13-06-2008

Organisme emissor
:   Conselleria d'Educació

Tipus de document
:   Resolució

Descriptors 

:   * ensenyament d'idiomes
    * centre d'ensenyament
    * ensenyament públic

RESOLUCIÓ de 13 de juny de 2008, de la Direcció General d'Ordenació i Centres Docents, per la qual s'establix el procés de preinscripció i matriculació per al curs 2008-2009 en les escoles oficials d'idiomes de la Comunitat Valenciana. [2008/7671]  
La Llei Orgànica 2/2006, de 3 de maig, d'Educació (BOE núm. 17.158, de 04.05.06), regula en els articles 59, 60, 61 i 62 les ensenyances d'idiomes de règim especial i establix que estes ensenyances s'organitzaran en tres nivells: Bàsic, Intermedi i Avançat.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, determina en la disposició final primera que el Reial Decret té caràcter bàsic, a excepció de la disposició addicional segona; el mencionat Reial Decret es dicta a l'empara del que disposa l'article 149.1.1ª i .30ª de la Constitució Espanyola de 1978, i de l'habilitació que conferix al Govern l'article 6.2 de la Llei Orgànica 2/2006, de 3 de maig, d'Educació, i fent ús de la competència estatal per a la fixació de les ensenyances mínimes arreplegada expressament en la disposició addicional primera, 2c de la Llei Orgànica 8/1985, Reguladora del Dret a l'Educació.   
El Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació (BOE núm. 167, de 14.07.06), preveu en els articles 24.1 i 24.2 que l'any acadèmic 2007-2008 s'implantarà amb caràcter general -com així ha sigut en la nostra comunitat-, el Nivell Bàsic i el Nivell Intermedi de les ensenyances d'idiomes; així mateix, establix que el Nivell Avançat s'implantarà l'any acadèmic 2008-2009.  
El Decret 155/2007, de 21 de setembre, del Consell, regula per primera vegada les ensenyances d'idiomes de règim especial en la Comunitat Valenciana i establix el currículum del Nivell Bàsic i del Nivell Intermedi (DOCV núm. 5.605, de 24.09.07), i dedica el capítol III específicament al Nivell Avançat.  
El mateix decret preveu, en l'article 5.3, que la conselleria competent en matèria d'educació determinarà el currículum del Nivell Avançat dels idiomes que s'impartisquen en les escoles oficials d'idiomes de la Comunitat Valenciana; així ho farà amb antelació a l'inici del curs acadèmic 2008-2009.  
En desplegament del mencionat Decret 155/2007, l'Orde de 31 de gener de 2008, de la conselleria d'Educació, regula l'avaluació i la promoció de les ensenyances d'idiomes de règim especial a la Comunitat Valenciana (DOCV núm. 5.706, de 19.02.08); al seu torn, l'Orde de 10 de març de 2008, de la conselleria d'Educació, regula la prova de certificació de les ensenyances d'idiomes de règim especial en la Comunitat Valenciana (DOCV núm. 5.728, de 26.03.08).  
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Educació; així com per l'Orde de 29 de febrer de 2008, de la conselleria d'Educació, de Desplegament del Reglament Orgànic i Funcional del dit departament, resolc:  
Primer. Procés de preinscripció  
1. D'acord amb a l'article 59.2 de la Llei Orgànica 2/2006, de 3 de maig, d'Educació, per a accedir a les ensenyances d'idiomes, serà requisit imprescindible tindre setze anys complits l'any en què es comencen els estudis. Hi podran accedir, així mateix, els majors de catorze anys per a seguir les ensenyances d'un idioma diferent de la primera llengua estrangera cursada en l'educació secundària obligatòria.  
2. El títol de Batxiller habilitarà per a accedir directament als estudis d'idiomes de Nivell Intermedi de la primera llengua estrangera cursada en el Batxillerat; així mateix, podrà accedir al Nivell Intermedi de Valencià l'alumnat que, havent superat en els estudis de batxillerat la matèria comuna Valencià: llengua i literatura I (1r) i Valencià: llengua i literatura II (2n), dispose del títol de Batxiller.   
3. Requerirà preinscripció:  
3.1. L'alumnat de nou ingrés, entre el qual es troba l'alumnat al qual fa referència el punt dos de l'apartat primer de la present resolució.  
3.2. L'alumnat que, sense estar matriculat el curs acadèmic 2007-2008 en les escoles oficials d'idiomes, s'ha inscrit en les proves de certificació per a l'obtenció del certificat de Nivell Bàsic o el certificat del Nivell Intermedi de l'idioma corresponent.   
3.3. L'alumnat que, estant cursant anglés en el programa That's English! en el curs acadèmic 2007-2008, vullga incorporar-se a la modalitat presencial; a excepció del que haja obtingut el certificat del Cicle Elemental en esta modalitat d'ensenyança.  
3.4. L'alumnat que va renunciar a la matrícula del curs acadèmic 2007-2008 amb anterioritat a la finalització del mes febrer de 2008, sense necessitat de presentar cap justificació, tal com disposa l'article 9.1 de l'Orde de 31 de gener de 2008, de la conselleria d'Educació, per la qual es regula l'avaluació i la promoció de les ensenyances d'idiomes de règim especial a la Comunitat Valenciana.  
3.5. L'alumnat que desitge iniciar els estudis en un nou idioma.  
3.6. L'alumnat no matriculat el curs acadèmic 2007-2008 que vol reprendre els seus estudis en un determinat idioma.   
3.7. L'alumnat, siga de nou ingrés o no,que -reunint els requisits d'accés a cada nivell-, desitge realitzar la prova de nivell corresponent.  
4. No requerirà preinscripció l'alumnat que s'especifica en l'apartat segon, punts 1.1. i 1.2 de la present resolució.  
5. Per a preinscriure's, segons el calendari que s'inclou en el punt 8 d'este apartat, l'alumnat presentarà una sol·licitud a l'escola oficial d'idiomes en què vullga cursar els estudis. Les sol·licituds estaran diferenciades segons es tracte de peticions per al torn de matí o el de vesprada-nit. No s'admetran peticions en ambdós torns, i quedaran automàticament anul·lades les que es presenten així. De la mateixa manera, les preinscripcions que es realitzen per a un mateix idioma en una escola oficial d'idiomes i en qualsevol dels seus aularis, quedaran anul·lades.  
6. L'alumnat que reunisca els requisits d'accés que s'inclouen en els articles 9, 13 i 17 del Decret 155/2007, de 21 de setembre, del Consell, podrà preinscriure's en un dels cursos o proves de nivell següents:  
6.1. Primer curs del Nivell Bàsic.  
6.2. Segon curs del Nivell Bàsic.  
6.3. Primer curs del Nivell Intermedi.  
6.4. Segon curs del Nivell Intermedi.  
6.5. Tercer curs del Nivell Intermedi, només per a l'idioma xinés.  
6.6. Primer curs del Nivell Avançat.  
6.7. Segon curs del Nivell Avançat.  
6.8. Prova de nivell del Nivell Bàsic.  
6.9. Prova de nivell del Nivell Intermedi.  
6.10. Prova de nivell del Nivell Avançat.  
7. En els actuals aularis de les escoles oficials d'idiomes només es podrà preinscriure alumnat de Nivell Bàsic dels idiomes autoritzats en estos. En els dits aularis, es podrà autoritzar la impartició del Nivell Intermedi (1r i/o 2n curs) únicament si hi ha un nombre mínim de 15 alumnes per curs per a constituir grup.  
8. La fase de preinscripció s'iniciarà a partir del dia 23 de juny de 2008. Cada escola oficial d'idiomes obrirà un termini no inferior a deu dies hàbils, compresos entre l'obertura de la dita fase i el mes de setembre de 2008.  
Segon. Procés de matriculació  
L'orde de matriculació serà el següent:   
1.1. En primer lloc, al llarg del mes de juny i juliol de 2008 -segons el calendari que determine cada escola oficial d'idiomes-, es matricularà l'alumnat que no requerix preinscripció, és a dir:  
1.1.1. L'alumnat matriculat en el curs acadèmic 2007-2008 en 1r del Nivell Bàsic o del Nivell Intermedi que promociona a 2n curs de cada un d'estos nivells (convocatòria de juny de 2008).  
1.1.2. L'alumnat matriculat en el curs acadèmic 2007-2008 en el primer curs del Cicle Superior que promociona al segon curs del Nivell Avançat (convocatòria de juny de 2008).  
1.1.3. L'alumnat matriculat en el curs 2007-2008 en els cursos finals de nivell que ha realitzat en la convocatòria de juny 2008 la prova de certificació del Nivell Bàsic o del Nivell Intermedi.   
1.1.4. L'alumnat matriculat en el curs 2007-2008 en els cursos finals de nivell que, sense haver renunciat ni perdut l'escolaritat, no es va inscriure en les corresponents proves de certificació del Nivell Bàsic o del Nivell Intermedi.   
1.1.5. L'alumnat matriculat en el curs 2007-2008 en els cursos finals de nivell al qual li va ser acceptada la renúncia a la matrícula oficial per causa degudament justificada, tal com establix l'article 9.2 de l'Orde de 31 de gener de 2008.  
1.1.6. L'alumnat matriculat en el curs acadèmic 2007-2008 en la modalitat a distància That's English!, que haja obtingut el Certificat del Cicle Elemental, en la convocatoria de juny, i desitge accedir al primer curs del nivell avançat.  
1.2. En segon lloc, el mes de setembre de 2008 -segons el calendari que determine cada escola oficial d'idiomes-, es matricularà l'alumnat següent que tampoc requerix preinscripció:  
1.2.1. Després de les proves extraordinàries de setembre de 1r de Nivell Bàsic, 1r de Nivell Intermedi, i aquell de 1r i 2n del Cicle Superior, que va estar matriculat en el curs acadèmic 2007-2008, es matricularà en el curs a què accedix com a resultat d'estes proves.  
1.2.2. L'alumnat matriculat en el curs acadèmic 2007-2008 en la modalitat a distància That's English! que hagen superat el Certificat del Cicle Elemental i vullguen accedir al primer curs de Nivell Avançat.   
1.2.3. L'alumnat matriculat en el curs 2007-2008 en els cursos no finals de nivell i en el 1r i 2n del Cicle Superior al qual li va ser acceptada la renúncia a la matrícula oficial per causa degudament justificada, tal com establix l'article 9.2 de l'Orde de 31 de gener de 2008.  
1.2.4. L'alumnat que per a realitzar la prova de certificació va haver de renunciar a la seua matrícula oficial del curs 2007-2008.   
1.2.5. L'alumnat que, havent sol·licitat trasllat d'expedient, va estar matriculat el curs anterior en una altra escola oficial d'idiomes.  
1.3. En tercer lloc, es matricularà l'alumnat amb preinscripció segons l'orde resultant del sorteig corresponent, en els idiomes que corresponga.   
1.4. Finalment, una vegada determinades les vacants existents, es procedirà a l'adjudicació fins que s'esgoten les places escolars disponibles. Durant este període de vacants es podran matricular els que van perdre l'escolaritat en el curs 2007-2008 i els que van esgotar les seues convocatòries presencials.   
2. La documentació que s'ha de presentar és la següent:  
2.1. Imprés de sol·licitud, acompanyat de la fotocòpia del DNI o NIE. En cas que es no dispose d'estos documents i sí que es tinga el passaport, es podrà realitzar la matrícula condicionada, segons es determina en l'apartat segon de la Resolució de 9 de febrer de 2005 (DOGV de 23.02.05).  
2.2. En el cas de sol·licitants majors de 14 anys que desitgen seguir les ensenyances d'un idioma diferent del primer idioma cursat en l'educació secundària obligatòria: certificat del centre docent on cursa actualment els seus estudis en què s'acredite el curs que realitza l'estudiant i l'idioma o idiomes que estudia.  
2.3. En el cas de sol·licitants que disposen del títol de Batxiller i desitgen accedir directament als estudis d'idiomes de Nivell Intermedi (primer curs) de la primera llengua estrangera cursada en el batxillerat: certificació acadèmica en què conste la primera llengua estrangera cursada en el batxillerat, i que disposa o està en tràmit de l'obtenció del títol de Batxiller.  
2.4. En el cas de sol·licitants que disposen del títol de Batxiller i desitgen accedir directament als estudis d'idiomes de Nivell Intermedi (primer curs) de Valencià: certificació acadèmica en què conste la superació en els estudis de batxillerat de la matèria comuna Valencià: llengua i literatura I (1r) i Valencià: llengua i literatura II (2n).   
2.5. En el cas de famílies nombroses: fotocòpia del llibre de família actualitzat.  
3. Pel que fa a l'alumnat estranger, la Llei Orgànica 2/2006, de 3 de maig, d'Educació, no exigix un títol específic per a accedir a les escoles oficials d'idiomes, i es limita a assenyalar en l'article 59.2 com a requisit imprescindible «[...] tindre setze anys complits l'any en què es comencen els estudis [...]», sense perjuí de permetre que accedisquen els majors de catorze anys sempre que es tracte d'un idioma diferent del cursat en l'educació secundària obligatòria. En este sentit, l'alumnat haurà d'aportar un certificat o, si no en té, una declaració jurada en la que s'acredite la llengua o llengües en què va ser escolaritzat durant l'ensenyança obligatòria. En tot cas, per a la matriculació de l'alumnat estranger caldrà ajustar-se al que disposa la Resolució de 9 de febrer de 2005.  
3.1. Espanyol per a estrangers: s'hi podran matricular els ciutadans de nacionalitats estrangeres l'idioma oficial dels quals no siga l'espanyol i així ho acrediten.  
3.2. Altres idiomes: els ciutadans de nacionalitat no espanyola podran matricular-se en qualsevol idioma que siga diferent de l'oficial del seu país d'origen i que no haja cursat durant l'ensenyança obligatòria. S'entendrà com a país d'origen aquell que figure en el NIE o passaport. No obstant això, si hi hagueren places vacants i es donen situacions de desconeixement de l'idioma oficial, podran sol·licitar ser admesos com a complement formatiu i sense dret a certificat oficial els alumnes la llengua materna dels quals no siga l'espanyol, encara que tinguen la nacionalitat espanyola.  
4. La matriculació en les ensenyances d'idiomes de règim especial que s'oferixen a les escoles oficials d'idiomes no presuposa la matriculació per a la prova de certificació. Aquesta última haurà de realirzar-se en els termes que disposa l'article 3 de l'Orde de 10 de març de 2008, de la conselleria d'Educació, per la que es regula la prova de certificació de les ensenyances d'idiomes de règim especial a la Comunitat Valenciana (DOCV núm. 5728, de 26.03.08).  
Tercer. Renúncia a la matrícula  
1. De conformitat amb el que disposa l'article 9.1 de l'Orde de 31 de gener de 2008, per la qual es regula l'avaluació i promoció de les ensenyances d'idiomes de règim especial en la Comunitat Valenciana, l'alumnat podrà sol·licitar al centre la renúncia de matrícula sense necessitat de presentar cap justificació fins a la finalització del mes de novembre, per a cursos quadrimestrals, i fins a la finalització del mes de gener per a cursos ordinaris. La mencionada renúncia constarà en l'expedient acadèmic de l'alumne o alumna per mitjà de l'oportuna diligència. Esta renúncia no computarà a l'efecte de permanència en el curs o nivell corresponent. Quan l'alumne desitge continuar els estudis en les escoles oficials d'idiomes, s'haurà de sotmetre novament al procés d'admissió.  
2. Tal com establix l'article 9.2 de la mencionada Orde de 31 de gener de 2008, qualsevol alumne podrà renunciar per causa degudament justificada a la matrícula oficial. El consell escolar serà l'òrgan competent per a regular la sol·licitud, el model d'esta, els motius i la documentació que haurà d'aportar l'alumne. En cas de ser autoritzada, no es computarà als efectes previstos que limiten el període de permanència màxima en el nivell, i haurà de constar, per mitjà de l'oportuna diligència, en el seu expedient acadèmic. L'alumnat es podrà reincorporar als estudis en la mateixa escola oficial d'idiomes en el curs següent al que haja sigut acceptada la renúncia.   
3. De conformitat amb el que figura en la disposició addicional quarta de l'Orde de 31 de gener de 2008, de la conselleria d'Educació, a l'alumnat del That's English! no li seran aplicables els aspectes relatius a la renúncia de matrícula.  
Quart. Pèrdua d'escolaritat  
L'alumnat matriculat té l'obligació d'assistir a classe, i l'escola oficial d'idiomes ha de controlar-ne l'assistència. D'acord amb la disposició addicional primera del Decret 39/2008, de 4 d'abril, del Consell, sobre la convivència en els centres docents no universitaris mantinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, el consell escolar del centre serà l'òrgan competent per a aprovar el Reglament de Règim Interior dels centres docents públics, que inclourà les situacions en què l'alumnat matriculat perd l'escolaritat per no assistir a classe, la qual cosa implica la pèrdua del dret a l'avaluació contínua, encara que conserve sempre el dret a l'avaluació final. En tot cas, este alumnat, tal com s'indica en el punt 1.4 de l'apartat segon de la present resolució, si vol matricular-se el curs següent (2008-2009), ho farà en el període de vacants.  
Quint. Prova de Nivell  
1. El Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del Nivell Bàsic i del Nivell Intermedi preveu en els articles 9.2, 13.2 i 17.2 la possibilitat que l'alumnat puga accedir directament al 2n curs del Nivell Bàsic, al 2n curs del Nivell Intermedi o al 2n curs del Nivell Avançat sempre que complisca els requisits exigits i, a més, supere una prova de valoració dels coneixements previs.  
2. De conformitat amb l'article 12.1 de l'Orde de 31 de gener de 2008, de la conselleria d'Educació, per la qual es regula l'avaluació i promoció de les ensenyances d'idiomes de règim especial en la Comunitat Valenciana, les escoles oficials d'idiomes convocaran i desenrotllaran, al llarg del mes de setembre i amb anterioritat a l'inici del curs acadèmic, la prova de nivell del Nivell Bàsic, la prova de nivell del Nivell Intermedi i la prova de nivell del Nivell Avançat.  
3. Segons el que establix l'article 12.2 de la mencionada Orde de 31 de gener de 2008, cada prova de nivell, elaborada pels departaments didàctics per a facilitar-ne la uniformitat, permetrà -en cas de ser superada per l'alumne o alumna-, l'accés directe al segon curs del Nivell Bàsic; al segon o tercer curs del Nivell Intermedi -per als idiomes àrab, xinés i japonés autoritzats-, i al segon curs del Nivell Avançat.  
4. La superació de cada prova de nivell no garantix l'obtenció de cap lloc escolar al sol·licitant.  
5. El resultat de la prova de nivell, en cas que l'alumne o l'alumna no arribe a matricular-se, serà vàlid únicament per a l'escola oficial d'idiomes i el curs acadèmic en què es realitze.  
6. L'alumnat haurà de ser avaluat en cada prova de nivell prenent com a referència els objectius, les competències i els criteris d'avaluació exigibles a la finalització del curs immediatament anterior a què aspira a accedir el sol·licitant, establits per als nivells Bàsic, Intermedi i Avançat en els currículums dels idiomes respectius.  
7. Podrà accedir a la prova de nivell qualsevol alumne, siga de nou ingrés o no, que reunisca les condicions d'accés per a cada nivel, a les que fa referència el punt 1 d'este apartat.  
8. Només es podrà fer una prova de nivell per cada idioma.  
Sext. Activitats formatives complementàries  
1. D'acord amb l'article 4.4 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i establix el currículum del Nivell Bàsic i del Nivell Intermedi, la conselleria competent en matèria d'educació podrà autoritzar a les escoles oficials d'idiomes la impartició de cursos monogràfics per als nivells que es determinen, cursos de formació i actualització del professorat; així com altres ofertes formatives complementàries que responguen a una demanda social.   
2. La direcció de l'escola oficial d'idiomes corresponent podrà sol·licitar, a través de la direcció territorial competent en matèria d'educació, la realització d'activitats formatives a què fa referència el punt anterior vinculades específicament amb l'idioma anglés. El termini de sol·licituds finalitzarà el dia 23 de juny de 2008. Correspondrà a la Direcció General d'Ordenació i Centres Docents, abans de l'inici del nou curs acadèmic 2008-2009, l'autorització de les dites activitats.  
3. Per a la resta dels idiomes, la sol·licitud d'autorització es realitzarà una vegada finalitzada la matriculació en el mes de setembre; sempre que això no implique augment de professorat en la plantilla ni de les dotacions pressupostàries corresponents al centre.  
4. La sol·licitud per a qualsevol d'estos cursos anirà acompanyada d'un informe elaborat pel professorat, en el qual es justifique l'autorització basant-se en els destinataris, requisits d'accés, duració, objectius i criteris d'avaluació.  
5. La matriculació de l'alumnat en estes activitats formatives complementàries podrà realitzar-se, una vegada aprovades per la Direcció General d'Ordenació i Centres Docents, en el període de matriculació que determine cada escola oficial d'idiomes.   
6. Estos cursos no tenen validesa acadèmica. L'alumne que haja assistit regularment i participat en les activitats o avaluacions programades rebrà un certificat d'assistència expedit pel centre, en què constarà el nombre d'hores i la data de l'aprovació per la Direcció General d'Ordenació i Centres Docents. Així mateix, els certificats podran ser expedits per l'administració educativa en aquells cursos a què es referix el punt 3 de l'article 11 de l'Orde de 31 de gener de 2008 (DOCV de 19.02.08).  
7. Esta oferta formativa formarà part de l'expedient de l'alumne, tal com diu l'article 11 de l'Orde de 31 de gener.  
Sèptim. Difusió de la informació  
Les escoles oficials d'idiomes informaran l'alumnat sobre el contingut de la present resolució.   
Octau  
Queden derogades les altres normes del mateix rang o d'un rang inferior que s'oposen al que establix esta resolució.  
Nové  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que esgota la via administrativa, podrà ser recorregut potestativament, en reposició o bé cabrà plantejar directament recurs contenciós administratiu en els terminis i davant de l'òrgan que s'indica a continuació:  
a) El recurs de reposició s'haurà d'interposar davant del conseller d'Educació, en el termini d'un mes a comptar de l'endemà de ser publicat.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
València, 13 de juny de 2008.- El director general d'Ordenació i Centres Docents: Francisco Baila Herrera.